SPALI บวกเกือบ 5% หลังจ่อเปิดตัวทาวน์โฮมใหม่ 2 โครงการ มูลค่า 730 ลบ. หวังขยายฐานลูกค้า
SPALI บวกเกือบ 5% หลังจ่อเปิดตัวทาวน์โฮมใหม่ 2 โครงการ มูลค่า 730 ลบ. หวังขยายฐานลูกค้า โดยปิดตลาดวันนี้ ราคาอยู่ที่ 22.50 บาท บวก 1 บาท หรือ 4.65% สูงสุดที่ 22.60 บาท ต่ำสุดที่ 21.80 บาท มูลค่าซื้อขายที่ 175.27 ล้านบาท
2 เม.ย. 2561

ผู้สื่อข่าวรายงานว่า หุ้นบริษัท ศุภาลัย จำกัด (มหาชน) หรือ SPALI ปิดตลาดวันนี้ ราคาอยู่ที่ 22.50 บาท บวก 1 บาท หรือ 4.65% สูงสุดที่ 22.60 บาท ต่ำสุดที่ 21.80 บาท มูลค่าซื้อขายที่ 175.27 ล้านบาท

สำหรับปัจจัยที่ส่งผลให้ราคาหุ้นปรับตัวเพิ่มขึ้นในวันนี้ คาดว่ามาจากการที่ SPALI เตรียมเปิดตัวโครงการทาวน์โฮมใหม่ 2 โครงการ มูลค่ารวม 730 ล้านบาท คาดว่าจะส่งผลให้บริษั่ทมีรายได้เพิ่มขึ้นในปีนี้
นายไตรเตชะ ตั้งมติธรรม กรรมการผู้จัดการ SPALI เปิดเผยว่า บริษัทเตรียมเปิดตัว 2 โครงการทาวน์โฮมใหม่พร้อมกัน 2 โครงการ มูลค่ารวม 730 ล้านบาท เพื่อจับลูกค้ากลุ่มเป้าหมายที่เป็นคนรุ่นใหม่ที่กำลังมองหาที่อยู่อาศัยในอนาคต ได้แก่ โครงการศุภาลัย พรีโม่ ชัยพฤกษ์-บางบัวทอง มูลค่า 500 ล้านบาท บนทำเล ชัยพฤกษ์-บางบัวทอง พื้นที่โครงการประมาณ 11 ไร่
โดยทำเลเดินทางสะดวกใกล้ถนนใหญ่ ราชพฤกษ์ ถนนกาญจนาภิเษก ถนนชัยพฤกษ์–แจ้งวัฒนะ ใกล้รถไฟฟ้าสายสีม่วง สถานีบางพลู แวดล้อมด้วยสถานที่สำคัญ และแหล่งอำนวยความสะดวกครบครัน อาทิ เซ็นทรัล เวสต์เกต อิเกีย วัดเล่งเน่ยยี่ (วัดบรมราชากาญจนาภิเษกอนุสรณ์) ร้านสะดวกซื้อหน้าโครงการ (7-11 Tesco Lotus และ Big C) โรงพยาบาลชลลดา โรงพยาบาลบางบัวทอง โรงเรียนบางบัวทอง ราษฎร์บำรุง โรงเรียนพระแม่สกลสงเคราะห์
ขณะที่การออกแบบเป็นทาวน์โฮม 2 ชั้น ขนาด 3 ห้องนอน 2 ห้องน้ำ จอดรถ 2 คัน พื้นที่ใช้สอยเริ่ม 113 ตารางเมตร (ตร.ม.) สไตล์ Modern การออกแบบคำนึงถึงการใช้ประโยชน์ในทุกตารางเมตร และตอบรับทุกความต้องการอย่างลงตัว ในราคาเริ่มต้นเพียง 2 ล้านกว่าบาท พร้อมเพิ่มความสบายใจกับระบบรักษาความปลอดภัยตลอด 24 ชม. กล้อง CCTV และเข้า-ออกโครงการด้วยประตูระบบ Easy Pass ระยะไกล
ส่วนอีกหนึ่งโครงการที่เตรียมเปิดตัว คือ โครงการโนโว วิลล์ พหลโยธิน-ลำลูกกา มูลค่า 230 ล้านบาท บนทำเล พหลโยธิน-ลำลูกกา พื้นที่โครงการประมาณ 8 ไร่ ซึ่งเป็นทำเลศักยภาพเชื่อมต่อถนนสายหลัก 2 เส้นทาง พหลโยธิน-ลำลูกกา และรังสิต-นครนายก ใกล้สถานีรถไฟฟ้าสายสีเขียวเข้ม สถานีคูคต รายล้อมไปด้วยสิ่งอำนวยความสะดวกครบครัน อาทิ ตลาดนานาเจริญ เทสโก้ โลตัส บิ๊กซี ใกล้สถานที่ราชการ ฟิวเจอร์พาร์ค รังสิต และสนามบินดอนเมือง เป็นต้น
ทั้งนี้ การออกแบบตอบโจทย์อย่างคุ้มค่า ด้วยรูปแบบทาวน์โฮม 2 ชั้น ขนาด 2-3 ห้องนอน 2 ห้องน้ำ จอดรถ 1-2 คัน พื้นที่ใช้สอยเริ่ม 98-113 ตร.ม. การออกแบบเน้นประหยัดพลังงาน โดยเลือกใช้อิฐมวลเบาซึ่งกักเก็บความร้อนน้อย ทำให้บ้านเย็นสบาย กระจกสีเขียวตัดแสงเพื่อลดความร้อนจากภายนอกเข้าสู่ตัวบ้าน สัมผัสความรู้สึกโปร่ง โล่ง สบาย เพื่อตอบสนองทุก Lifestyle ครบทุกการใช้งาน พร้อมระบบรักษาความปลอดภัย 24 ชั่วโมง และกล้องวงจรปิด CCTV สร้างเสร็จพร้อมเข้าอยู่ในราคาเริ่มต้นเพียง 1 ล้านกว่าบาท